google/wiki40b huggingface dataset:
Adolfas Lapinskas

Adolfas Lapinskas (1844 m. spalio 29 d. Sintautų kaime, Vilkaviškio apskritis – 1909 m. liepos 5 d. Račkose, dab. Lenkija) – Romos katalikų kunigas, poetas, tautosakos rinkėjas.

Biografija

Mokėsi Sintautų pradinėje mokykloje, Marijampolės progimnazijoje, Seinų kunigų seminarijoje. 1868 m. įšventintas kunigu, vikaravo Lomžoje, Raigarde ir Tykocine, klebonavo Liubotine bei Račkose. Seminarijos profesoriaus Jono Jamelkovskio paragintas, užrašinėjo lietuviškas mįsles, priežodžius ir dainas tuometinėse Marijampolės bei Kudirkos Naumiesčio apskrityse. Rusų valdžia spausdinti rinkinio lotyniškomis raidėmis neleido, rankraštis dingo. Prarastas ir jo sukurtas eilėraščių rinkinys „Garsas jaunystės“, pasirašytas Lauro Šekšnapelvio slapyvardžiu. Mirė ir palaidotas Račkose.
Kačergai

Istorija

1655 m. minimas Videniškių krikšto metrikų knygoje. Gyveno Juozapas Kačerga. 1700 m. Molėtų krikšto knygoje – Kačergiškės.
Ivanas Sapiega

Biografija

Ivanas Sapiega gimė Lietuvos didžiojo kunigaikščio ir Lenkijos karaliaus Kazimiero Jogailaičio dvaro kanceliarijos raštininko Simono Sapiegos ir Anastasijos Pavšankos šeimoje, kur buvo antrasis sūnus. Pirmą kartą rašytiniuose šaltiniuose minimas 1486 metais.
Ivanas Sapiega sekė tėvo pėdomis. Jis karjerą pradėjo dar valdant karaliui Kazimierui Jogailaičiui – buvo jo raštininkas. Matyt, buvo išsilavinęs, pasižymėjo puikiais derybininko gabumais, nes kaip valdovo pasiuntinys buvo siunčiamas pas Romos popiežių ir į Maskvą. 1491 m. buvo nuvykęs pas Romos popiežių Aleksandrą VI derėtis dėl Florencijos unijos. Toliau jo politinė karjera rutuliojosi Lietuvos didžiosios kunigaikštienės Elenos Aleksandrienės, Lietuvos didžiojo kunigaikščio ir Lenkijos karaliaus Aleksandro Jogailaičio žmonos, rūmuose. Rašytiniuose šaltiniuose iš pradžių vadinamas karaliaus rūmų ochmistru – ūkvedžiu, administratoriumi, ekonomu, o vėliau ir valdovės kancleriu, aukščiausiu pareigūnu. Jis pirmasis iš Sapiegų gavo Ponų tarybos lygio pareigas. Būtent karaliaus Aleksandro valdymo laikais jis iškilo į pagrindinius raštininkus ir labai greitai tapo visos LDK rusėniškos kanceliarijos dalies vadovu, vadintu didžiuoju sekretoriumi ir rūmų maršalka. Pagrįstai manoma, kad šis postas buvo sukurtas specialiai jam, nes nei iki tol, nei vėliau tokių „didžiojo sekretoriaus“ pareigų nebuvo.
Ivanas Sapiega, nors buvo stačiatikių kilmės ir tradicijos, buvo labai paveiktas LDK vyraujančios lotyniškos kultūros. Nukeliavęs į Romą jis veikiausiai iš popiežiaus rankų priėmė riterio pašventinimą (tai grynai vakarietiška kilmingųjų procedūra). Savo sūnų Ivanas Sapiega siuntė studijuoti į lotynišką mokymo centrą – Krokuvos universitetą, o gyvenimo pabaigoje pasirūpino, kad asmeniniai šeimos dokumentai būtų išversti į lotynų kalbą (nors pats buvo rusėniškos kanceliarijos dalies vadovas).
Mažai apgyvendintoje Palenkės vaivadijoje, kurios vaivada pats buvo porą metų, pradėjo kaupti pagrindinį to meto didikų turtą – žemės valdas. Taip nežinoma vietovė, Kodenio dvaras, tapo gana svarbia vieta Sapiegų giminės istorijoje. Kodenyje iki šiol išlikęs vienas įstabiausių senosios Lietuvos architektūros paminklų – Kodenio gotikinė cerkvė. Joje akivaizdus ir Sapiegų kultūrinis virsmas – stačiatikių maldos namai jau turi lotyniškos stilistikos akcentų.
Būtent nuo Ivano ir jo brolio Bogdano Sapiegos prasidėjo dvi genealoginės linijos: Ivano pavadinta Kodenio Sapiegų vardu, o Bogdano – Ružanų.
Jiezno gimnazija

Istorija

Jiezne jau nuo XVIII amžiaus pabaigos veikė pradinė mokykla. 1812–1829 m. miestelio gyventojai buvo praradę galimybę mokyti savo vaikus. 1861 m. mokykla buvo perkelta iš lūšnos į konfiskuotą karčemą. 1898–1899 m. pastatyta dviklasė mokykla. 1927 m. mokykloje veikė 4 skyriai, mokėsi 10 mokinių. 1930 m. mokykla perkelta į Kvintos mūro patalpas.
1963 m. Švietimo ministerija mokyklai suteikė pavyzdinės mokyklos vardą, semtis patirties atvykdavo svečiai iš įvairių respublikos mokyklų. Mokykla garsėjo sporto, literatų, foto, chemijos, turistų būreliais, interklubu, tautinių šokių, muzikiniais kolektyvais. 1959–1975 m. veikė mokytojų liaudies teatras.
1998 m. įvestas profilinis mokymas. 2006 m. kovo 9 d. mokykla tapo gimnazija.
FK Napredok Kičevo

Istorija

Klubo ištakos siekia 1928 m.
Umberto Lenzi

Biografija

Lenzi gimė Massa-Maritima mieste Toskanoje. Baigęs mokyklą jis studijavo teisę, tačiau susidomėjo kinu ir ėmė mokytis eksperimentinio kino centre Romoje. 1956 m. gavęs diplomą, jis dirbo kino kritiku, nuotykių žurnalo redaktoriaus padėjėju, taip pat parašė keletą nuotykių romanų.
1961 m. Lenzi debiutavo kaip režisierius filmu „Mary la Rousse, Femme Pirate“, prieš tai jis keliuose filmuose dirbo režisieriaus padėjėju. Sukūręs kelis vesternus ir karinius filmus, 1968 m. jis nusprendė pakeisti amplua ir nufilmavo „Orgazmo“ – pirmąjį savo giallo filmą su Carroll Baker pagrindiniame vaidmenyje.  Vėliau ši nusifilmavo dar dviejuose režisieriaus filmuose: „Così dolce... così perversa“ (1969) ir „Ledo peilis“ (1972). Kiti žymesni jo šio žanro filmai „Septynios kruvinos orchidėjos“ (1972) ir „Spazmas“ (1974).
1980-aisiais Lenzi ėmėsi kurti siaubo filmus apie zombius ir kanibalus: „Mangiati vivi!“, „Incubo sulla città contaminata“ ir „Cannibal Ferox“. Pastarasis filmas dėl žiaurių scenų buvo uždraustas net 31 šalyje, kas paskatino režisierių nusigręžti nuo panašių temų.
Iki 1990-ųjų vidurio Lenzi išmėgino naujus žanrus: nuotykių, veksmo filmus, televizijos dramas. Sumažėjus finansinėms galimybėms, jis vis daugiau kūrė televizijai. Paskutinis jo režisuotas filmas pasirodė 1996 m.
Bengalijos įlanka

Bengalijos įlanka (angl. Bay of Bengal, beng. বঙ্গোপসাগর = Bôngopôshagôr, hindi बंगाल की खाड़ी  = Bangāl kī khārī, indonez. Teluk Benggala) – Indijos vandenyno dalis tarp Indostano ir Indokinijos pusiasalių bei Ši Lankos, Andamanų ir Nikobarų salų. Įlankos plotas 2,2 mln. km², didžiausias gylis 4490 m, vidutinis gylis 2507 m.
Dugne – storas akumuliacinių nuosėdų sluoksnis. Įlankoje yra naftos telkinių. Vandens paviršiaus temperatūra žiemą 25-27 °C, vasarą 28 °C. Druskingumas 30-34 ‰. Paviršinės (musoninės) srovės žiemą teka pagal laikrodžio rodyklę, vasarą – atvirkščiai. Įlankoje būna didžiausi pasauliniame vandenyne sezoniniai vandens lygio svyravimai, iki 1,2 m. Potvynių didžiausias aukštis 10,7 m.
Įteka Gangas su Bramaputra, Mahanadis, Godavaris, Krišna, Padma, Ajejarvadis (Iravadis).
Prie Bengalijos įlankos yra Šri Lanka ir Indija vakaruose, Bangladešas ir Indijos Vakarų Bengalijos valstija šiaurėje, Mianmaras ir Tailandas bei Andamanų ir Nikobarų salos rytuose. Pietinė sutartinė įlankos riba eina tiese nuo pietinio šri Lankos salos rago iki šiaurinio Sumatros salos rago.
Didžiausi uostai: Kadaluras, Čenajus, Mačilipatnamas, Kakinada, Kolkata, Visakhapatnamas, Paradipas (Indija), Čitagongas, Koks Bazaras, Noakhalis, (Bangladešas), Jangonas (Mianmaras).
Žymiausi kurortai: Koks Bazaras, Bakhalis, Diga, Čandipuras, Puris, Visakhapatnamas.
Monako Šv. Mykolo katedra

Monako Šv. Mykolo katedra arba Monako katedra (pranc. Cathédrale de Monaco) – Romos katalikų katedra Monake. Pastatyta 1875 m. ant senosios bažnyčios (1252 m.) pamatų. Katedroje pamaldos vyksta religinių nacionalinių švenčių metu. Šventinėmis dienomis taip pat vyksta bažnytinės muzikos koncertai. Jų metu galima išgirsti katedros vargonus, pastatytus 1976 m.
Ruza

Istorija

Ruza žinoma nuo XIV a., pradžioje priklausė Zvenigorodo kunigaikštystei. Nuo XVI a. priklausė Maskvos valstybei. Miestas buvo įtvirtintas. 1618 m. nukentėjo nuo ATR armijos puolimų. 1781 m. gavo miesto statusą.
Mark Zuckerberg

Mark Elliot Zuckerberg (g. 1984 m. gegužės 14 d) yra amerikiečių milijardierius labiausiai pasaulyje žinomas dėl socialinio tinklo Facebook sukūrimo. Jis tai padarė su savo studijų kolegomis Harvardo universitete – Dustin Moskovitz, Eduardo Saverin ir Chris Hughes. Šiuo metu Zuckerbergas yra Facebook prezidentas.
M. Zuckerbergas pasižymėjo itin dideliu pažangumu programavimo srityje jau nuo pat vaikystės, kada pradėjo kurti įvairiausias kompiuterines programas bei žaidimus. Būdamas paaugliu jau lankė įvairius kursus gretimame Mercy koledže. Dar nebaigęs vidurinės mokyklos gavo pirmuosius pasiūlymus dirbti Microsoft ir AOL kompanijose. Šios kompanijos taip pat norėjo nusipirkti ir vieną iš M. Zuckerberg‘o programų „Synapse“ (skirtą klausyti muzikai), dabar žinomą kaip „Pandora“.
Zuckerbergas sukūrė Facebook platformą jo mokslo metais Harvarde 2004 m. vasario 4 d. Tokia mintis jam šovė, kuomet jis sugalvojo sukurti universiteto tinklą. Vėliau su savo kolega Dustinu Moskovitzu jis išplėtė šį tinklą po 45 aukštąsias mokyklas ir tuo metu juo naudojosi tūkstančiai žmonių. 2006 m. rugsėjo mėnesį Facebook platforma išplito už JAV ribų. Nuo to laiko Facebook galimybės plėtėsi ir ši socialinė platforma populiarėjo visame pasaulyje. 2009 m. spalio mėnesį Facebook naudojosi daugiau nei 500 milijonų gyventojų visame pasaulyje. 2010 m. "Time" redakcijos paskelbtas „metų žmogumi“.
Skaisčiūnų pagrindinė mokykla

Istorija

2010 m. rudenį Skaisčiūnų pagrindinė mokykla buvo uždaryta, o jos Balsupių pradinio ugdymo skyrius priskirtas Marijampolės savivaldybės Mokolų pagrindinei mokyklai.
Dukatonas

Dukatonas (ol. dukaton) – britų kronos dydžio XVII–XVIII a. sidabro moneta.
Pirmosios dukatono tipo monetos buvo skudai, vadinti ducatone da soldi cento ('šimto soldų dukatonas'), kuriuos 1551 m. kaldino Šventosios Romos imperijos Imperatorius Karolis V. XVII a. pirmą dešimtmetį gausiose tuometinės Italijos valstybėse daug kas kaldino dukatonus, jie paplito Ispanijai pavaldžiose žemėse, jų tarpe – Burgundijoje ir Nyderlanduose. 1618 m. dukatonus kaldino Brabante ir Turnėje. Šis dukatonas svėrė 32,48 g, sidabro praba 944, ant monetos pavaizduoti erchercogas Albertas VII ir valdančioji karalienė Izabela Klara Eugenija.

Sidabrinis raitelis

1659 m. Nyderlandų valstybės ėmė kaldinti dukatonus „sidabrinis raitelis“, ant kurių buvo pavaizduotas raitas riteris. Šios monetos buvo kaldintos iš 941 prabos sidabro, svėrė 32,779 g. Ant jų reverse buvo pavaizduotas karūnuotas Nyderlandų herbas. Skydas po riteriu rodė, kurioje provincijoje kaldinta moneta. Raitelio dukatonus kaldino iki 1798 m. 1726–1751 m. ant dukatonų buvo vaizduojama Olandų Rytų Indijos bendrovės monograma.
Olandų dukatonai buvo naudojami kaip prekybinės monetos, jų žinomumas padėjo joms konkuruoti su kitomis pasauliui gerai žinomomis prekybinėmis monetomis – Ispanijos doleriais.
Šis dukatonas buvo lygus 60 stuiverių.
FK Kėdainiai

FK Lifosa

Komanda „Lifosa“ pradėjo žaisti 2007 m. II lygos Pietų zonos pirmenybėse. 
2007 m. LFF II lygos Pietų zonos pirmenybėse komanda užėmė 3-ąją vietą ir iškovojo bronzos medalius. 
Komanda dalyvavo „Eurochem“ rengiamose futbolo varžybose, kurios 2007 m. vasarą vyko Rusijoje, Novomoskovsko mieste, ir tarp 7 įmonių iškovojo 2-ąją vietą.
2008 metų sezone „Lifosa“ pakartojo šią sėkmę ir LFF II lygos pietų zonos pirmenybėse užėmė trečiąją vietą.. 
2010 metų sezone FK Lifosa debiutavo šalies pirmojoje lygoje. Užėmė šeštąją vietą pirmenybėse.
2011 metais pirmojoje šalies lygoje dar kartą užėmė šeštąją vietą.
2011 metų sezone pasiekė vieną įspūdingiausių pergalių per klubo istoriją. Spalio 18 dieną Kėdainių miesto stadione buvo LFF taurės varžybos su A lygoje tuo metu rungtyniavusia FC Klaipėda ekipa. Pirmos lygos dalyviai sutriuškino A lygos komandą įtikinamu rezultatu 5:1 ir žengė į kitą LFF taurės etapą. Daugeliu futbolo ekspertų toks Lifosos pasirodymas kėlė nuostabą, nes kėdainiškiai pateko tarp aštuonių stipriausių šalies ekipų, kurios tęsė kovas dėl LFF taurės. Deja, sekančiame etape net 8:1 juos sutriuškino Vilniaus REO ekipa.

FK Kėdainiai

Nuo 2012 m. sezono klubas pradėjo vadintis FK Kėdainiais. Tuo metu žaidė šalies Pirmoje lygoje. 
2012 mm kovo 10 d. ekipa paskutinį kartą žaidė FK "Lifosos" pavadinimu. Beje, 2012-ųjų sezone FK Kėdainiai buvo pripažinti korektiškiausia Pirmos lygos komanda, nes gavo mažiausiai geltonų ir raudonų kortelių.
Nuo 2013 m. ekipa žaidžia LFF III lygos KAFF pirmenybėse.
2016 m. LFF taurės turnyro antrojo etapo varžybose kovėsi su FK Palanga ir pralaimėjo triuškinančių rezultatu 0:9.
2016 m. III lygos pirmenybėse užėmė 3 vietą. 
2017 m. kovas LFF taurės turnyre pradėjo nuo II etapo ir jame 1-7 pralaimėjo Vilniaus Vytis.
2018 m. tapo KAFF LFF III lygos pirmenybių nugalėtojais. LFF taurės turnyre I etape nugalėjo FK Šilutė rezultatu 4-1, o antrame etape susitiko su elito divizione rungtyniaujančia FC Stumbras ekipa ir pralaimėjo 0-6.
2019 m. nepasinaudojo iškovota teise žaisti LFF II lygoje, vėl žaidė LFF III lygoje ir vėl tapo pirmenybių nugalėtojais.

Klubo logotipai ir spalvinė gama

Všį "Futbolas visiems" turėjo geltonos spalvos logotipą, o ant apskritimo užrašai buvo: "Kėdainiai" "Futbolas visiems".
Nuo 2007 m. pasikeitė klubo pavadinimas ir žydrame apskritime atsirado užrašas FK LIFOSA.
2012 m. pasikeitė klubo pavadinimas, o logotipe vietoje ankstesnio pavadinimo atsirado užrašas FK KĖDAINIAI.

Istorija

FK Lifosa 2009 metais įkūrė dublerių ekipą, ją pavadino FK "Kėdainiais". Komanda Lietuvos varžybose rungtyniavo nuo 2009 m.
Laukagalio akmuo su žmogaus pėda

Laukagalio akmuo su žmogaus pėda – mitologinis akmuo Laukagalio kaime (Žaslių sen.), Kaišiadorių rajone. Riedulys slūgso nuošalioje drėgnoje vietoje, laukymėje, iš visų pusių supamoje melioruotų laukų, apie 1 km į vakarus nuo Paparčių, 0,5 km į šiaurės vakarus nuo kelio  4717  Vievis–Kazokiškės–Paparčiai–Žasliai . Prie akmens išlikęs senas betoninis stulpas be metalinio skydo, žymėjusio paminklą.
Riedulys 1992 m. įtrauktas į Kultūros vertybių registrą (unik. kodas 5034). Archeologas Vykintas Vaitkevičius yra surinkęs pasakojimų apie ant akmens įspaustą pėdą.

Akmuo

Akmuo pilko stambiagrūdžio granito, atrodo, kad perskilęs į dvi dalis, didžioji dalis 2,2 m ilgio, 0,9 m pločio ir iki 40 cm aukščio, mažesnioji – 1,45 m ilgio, 0,75 m pločio bei iki 40 cm aukščio. Akmens didesniojoje dalyje, jos pietvakarių pusėje pastebimas maždaug 35 cm ilgio iki 12 cm pločio bei 2-3 cm gylio natūralus įdubimas, vadinamas „Žmogaus pėda“. Netoliese dar vienas akmuo guli 6 m į pietvakarius nuo pirmųjų ir yra 1,35 m ilgio, 0,7 m pločio bei iki 50 cm aukščio. Akmenys apsamanoję, apardyti ilgalaikių arimų.
Kaime yra dar vienas mitologinis akmuo – Laukagalio akmuo su dubenėliais.
Danutė Martinkėnienė

Biografija

Baigė Šiaulių Pedagoginį institutą, pradinių klasių mokytoja.
1976–1987 m. Papilio vidurinės mokyklos direktorė, 1998–2003 m. Kvetkų pagrindinės mokyklos direktorė, nuo 2003 m. mokytoja, Seimo nario padėjėja – sekretorė.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Biržų rajono skyriaus narė, skyriaus pirmininko pavaduotoja, 
Nuo 2007 m. nepartinė.
1997–2000 m., 2003–2004 m., 2007–2011 m. ir nuo 2011 m. Biržų rajono savivaldybės tarybos narė. 
. Biržų pagyvenusių žmonių asociacijos pirmininkė. Sutuoktinis Algirdas (miręs) , vaikai Ričardas, Jolanta, Arūnas.
2015 metais tapo Biržų rajono savivaldybės mero Valdemaro Valkiūno patarėja 
.2019 m. išrinkta į Biržų savivaldybės Tarybą Lietuvos tautininkų ir respublikonų sąjungos sąraše.
Švelnus Deboros kūnas

Turinys

Neseniai susituokę Debora ir Marselis leidžia laiką Europoje. Jie susitinka seną Marselio draugą Filipą, kuris praneša, kad jo buvusi draugė Siuzana, kurią jis metė prieš metus, iš sielvarto nusižudė. Nusprendę aplankyti Siuzanos tėvus, jiedu randa apleistą namą, o jiems kažkas nuolatos pradeda grasinti telefonu. Galiausiai į jų namus įsilaužia Filipas, kurį grumtynėse Marselis nužudo ir kartu su žmona slapta palaidoja. Po kelių dienų, Deborai esant vienai namuose, pasirodo ne tik gyvas Filipas, bet ir Siuzana. Aiškėja, kad visa ši istorija apie savižudybę buvo Marselio sugalvota, kad atsikratyti savo žmonos, o Filipas ir Siuzana yra jo pagalbininkai...
Algirdas Monkevičius

Biografija

1974 m. baigė Rietavo vidurinę mokyklą. 1979 m. baigė Šiaulių pedagoginio instituto Fizikos ir matematikos fakultetą, įgijo matematikos ir fizikos mokytojo specialybę. Nuo 1988 m. iki 1991 m. studijavo Maskvos visuomenės mokslų akademijos Sociologinių tyrimų centro aspirantūroje. 1991 m. apgynė sociologijos mokslų kandidato (vėliau nostrifikuota į socialinių mokslų daktaro) disertaciją „Asmenybės sąmonės schematizmai: teorinė analizė ir operacionalizacija“. 1995 m. suteikta antroji vadybos kategorija ir švietimo vadybos eksperto kvalifikacija. 1996–1999 m. Šiaulių universiteto Fizikos ir matematikos fakultete neakivaizdiniu būdu studijavo informatiką ir įgijo informatikos mokytojo specialybę.
1979–1981 m. Akmenės rajono Naujosios Akmenės vakarinės vidurinės mokyklos, 1981–1983 m. Naujosios Akmenės 3-ios vidurinės mokyklos mokytojas. 1983–1985 m. Akmenės rajono Švietimo skyriaus inspektorius. 1985–1988 m. Lietuvos komunistų partijos Akmenės rajono komiteto skyriaus vedėjas. 1991–1997 m. Akmenės rajono Papilės Simono Daukanto vidurinės mokyklos direktorius. 1997–2000 m. Akmenės rajono savivaldybės Švietimo skyriaus vedėjas.
1998 m. Šiaulių universiteto rektoriaus padėjėjas, atsakingas už Socialinių mokslų fakulteto įkūrimą, nuo 1998 iki 2000 m. Šiaulių universiteto Socialinių mokslų fakulteto prodekanas, 1999–2000 m. šio fakulteto Vadybos katedros vedėjas. 2000 m. Šiaulių universiteto Socialinių mokslų fakulteto dekanas. 2000–2008 m. Seimo narys. 2000–2004 m. dirbo Seimo Švietimo, mokslo ir kultūros bei Informacinės visuomenės plėtros komitetuose, 2004–2006 m. Etikos ir procedūrų komisijos pirmininkas.
2000–2004 m., 2008 m. birželio – gruodžio mėn. ir nuo 2019 m. LR švietimo, mokslo ir sporto ministras.
2010–2015 m. MRU Politikos ir vadybos fakulteto dekanas, 2015–2019 m. šio universiteto rektorius.
Buvo TSKP narys. Nuo 2000 m. Naujosios sąjungos (socialliberalų) narys. 1997–2000 m. ir 2000–2003 m. Akmenės rajono savivaldybės tarybos narys Lietuvių tautininkų sąjungos sąraše.
1993–1997 m. Akmenės rajono mokyklų vadovų asociacijos pirmininkas. 1995–2000 m. Šiaulių apskrities švietimo tarybos narys, 1999–2000 m. Šiaulių verslo inkubatoriaus tarybos narys, Bendrojo ugdymo tarybos prie Švietimo ir mokslo ministerijos narys. Lietuvos kompiuterininkų sąjungos narys. Akmenės „Rotary“ klubo narys.
Žmona – Jovita Monkevičienė, dukra Audronė, sūnūs Tadas ir Algirdas.
Blake Govers

Biografija

2015 m. Govers debiutavo Australijos nacionalinėje vyrų rinktinėje. 2016 m. kartu su Australijos rinktine laimėjo čempionų lygą. Tais pačiais metais vykusiose 2016 m. vasaros olimpinėse žaidynėse Govers liko 6-oje vietoje su Australijos rinktine. Iš viso olimpiados turnyre australas įmušė du įvarčius ir abu varžybose prieš Brazilijos komandą.
2017 m. pasaulio lygos finaliniame etape Govers iš viso pelnė penkis įvarčius ir kartu su Australijos rinktine tapo čempionais.
2018 m. pasaulio vyrų žolės riedulio taurės grupiniame etape Govers pelnė penkis įvarius: vienas varžybos prieš Airiją, vienas susitikime su Anglija ir trys varžybose su Kinija.
Jablonka Košcelna

Istorija

1493 m. spalio 30 d. įkurta parapija. 1496 m. pastatyta pirmoji bažnyčia. Iki 1569 m. Liublino unijos priklausė Lietuvos Didžiajai kunigaikštystei. 1766-1769 m. pastatyta nauja medinė bažnyčia. Nuo XIX a. pradžios iki 1868 m. kaimas buvo Jablonkos valsčiaus centras. 1827 m. kaime buvo 61 namas ir 357 gyventojai. Dabartinė Šv. Archangelo Mykolo bažnyčia pastatyta 1898-1903 metais, 1944 m. sugriauta. 1949 m. atstatyta. XIX a. pabaigoje buvo 48 namai ir 595 gyventojai, iš kurių dauguma žydai. 1921 m. kaime buvo 31 namas ir 248 gyventojai, iš kurių 115 vyrai ir 133 moterys, 129 lenkai, 1 gudas ir 116 žydų.
Šobliškiai (Šiauliai)

Aplinkinės gyvenvietės

Nutaučiai - 2 km
KUŽIAI – 5 km
Siaurimaičiai - 2 km
Džuikai - 2 km
Kurauskiai - 1 km
Gilaičiai - 2 km
Novotno tema

Istorija

Priimta manyti, kad temą 1854 m. pasiūlė čekų šachmatų kompozitorius Antoninas Novotnas Vėliau buvo nustatyta, kad ji dar 1844 m. buvo panaudota Brede uždavinyje. Tačiau temos pavadinimas išliko nepakeistas.

Taikymo sritys

Novotno tema naudojama ne tik sudarinėjant tiesioginius šachmatų uždavinius, bet ir kuriant atvirkščio, sutarto mato, pasakiškus uždavinius 
bei šachmatų etiudus.  Novotno temos taikymo atvejų sutinkama ir kai kuriose žaistose šachmatų partijose .
Tysaido universitetas

Tysaido universitetas (angl. University of Teesside) – universitetas Midlsbro mieste, šiaurės rytų Anglijoje. Universitete 2005 metais studijavo 20685 studentai.
Universitetas buvo įkurtas 1930 metais kaip techninė kolegija. Universiteto Informatikos skyrius (angl. School of Computing) žymus tarptautiniu lygiu.
Universitete statomas 11 milijonų svarų (maždaug 55 mln. litų) vertės Elektroninės inovacijos institutas, kaip dalis Elektroninio miesto projekto (angl. DigitalCity). Mieste, dalyvaujant universitetui kiekvienais metais organizuojamas Tarptautinis Animex festivalis. Universitetas yra pasiekęs labai daug kuriant, vystant ir diegiant kompiuterinius žaidimus.
Kirovskas (Murmanskas)

Istorija

1929 m. pradėta apatito gavyba, netrukus ėmė kurtis gyvenvietė, pavadinta Chibinogorsku (Хибиногорск). 1931 m. suteiktas miesto statusas, o 1934 m. – Kirovsko pavadinimas.
Zyverso dėsnis

Zyverso dėsnis – vokiečių kalbininko Eduardo Zyverso (Eduard Sievers) suformuluota indoeuropeistikos taisyklė, nustatanti pusbalsių (*w arba *y (*j)) tarimą, žiūrint, koks prieš juos eina skiemuo. Po „sunkaus“  skiemens (turinčio dvibalsį, ilgąjį balsį arba besibaigiančio daugiau negu vienu priebalsiu) arba daugiau negu po vieno skiemens *y (*j) vietoje tariamas junginys *iy (*ij), pavyzdžiui: ide.  *koryos davė germ. prok. *harjaz, gotų k. harjis 'kariuomenė', o iš ide. *ḱerdʰjos išėjo germ. prok *herdijas, gotų k. hairdeis /hɛrdiːs/ 'kerdžius, piemuo'.
Berovas

Istorija

XIX a. pab. XX a. pr. priklausė Osmanų imperijai. Po Balkanų karų tapo Serbijos karalystės dalimi. Nuo 1929 iki 1941 m. buvo Jugoslavijos karalystės sudėtyje. 1941–1944 m. okupuotas Bulgarijos karalystės.
Rimantas Saulytis

Biografija

1951-1956 m. mokėsi Kauno pedagoginėje mokykloje, 1956-1960 m. studijavo Vilniaus universitete.
1961-1962 m. žurnalo „Jaunimo gretos“ literatūrinis darbuotojas, 1963-1967 m. – žurnalo „Mūsų žodis“ redaktorius, atsakingasis sekretorius, 1967-1969 m. – leidinio „Kooperatininkas“ stilistas.
Algirdas Indrašius

Algirdas Jonas Indrašius (g. 1937 m. kovo 2 d. Vyžuonose) – Lietuvos dailininkas.

Biografija

1952 m. baigė Vyžuonų septynmetę, 1957 m. – Švenčionių pedagoginę mokyklą, 1966 m. baigė Lietuvos dailės institutą. 1957–1960 m. dirbo Švenčionėlių mokykloje – internate, 1966–1970 m. – Telšių taikomosios dailės technikume. Nuo 1970 m. gyveno Utenoje, nuo 1998 m. gyvena Vyžuonose. Vyžuonų krašto Garbės pilietis (2002 m. liepa). Išleista autoriaus kūrybos darbų monografija (2011). Skirta Utenos rajono Meno ir kultūros premija (2017 02 16), surengta autoriaus jubiliejinė paroda "...Einu, kad pasodinčiau medį" (2017 m. kovo 3 - balandžio 3 d)

Kūryba

Sukūrė tapybos, akvarelės, metalo plastikos (pano „Gyvybės medis“ Utenos centrinėje ligoninėje), grafikos kūrinių (ciklas „Lietuva - baimės ir vilties vizija“ 1963–1965 m., tarp jų ekslibrisų (Popiežiaus Jono Pauliaus II ir kt.); taip pat ąžuolinių dekoratyvinių (Utenoje, Vyžuonose) ir paminklinių (Jūžintų, Utenos kapinėse) skulptūrų.
Surengė 12 individualių parodų Lietuvoje (Vilniuje 1991 m., skirta Sausio 13-ajai atminti ir Lenkijoje 1993 m.), dalyvavo daugiau kaip 50 tarptautinių parodų. Vyžuonose yra jo sodyba – muziejus su skulptūrų („Tūkstantmečio kryžius“ 2000 m., kt.) parku.
Grobšto ragas

Grobšto ragas (rus. мыс Восточный) – pusiasalis Kuršių nerijos rytiniame krante, 3 km į pietus nuo Nidos; priklauso Kaliningrado sričiai.

Geografija

Pusiasalio ilgis 1,5 km, didžiausias plotis 3,6 km, plotas 308 ha, trečias pagal dydį Kuršių nerijos pusiasalis. Paviršiaus didumą užima lygi palvė. Grobšto rago gale yra 14 m aukščio pustoma kopa „Vienišuolė“, šiaurinėje dalyje – 50 m aukščio „Sklandytojų kopa“. Tarp Grobšto rago ir Parnidžio rago yra Grobšto įlanka. Teritorija tarp Parnidžio rago ir Lietuvos valstybinės sienos priklauso Grobšto gamtos rezervatui – ten peri jūrinis erelis ir urvinė antis, sutinkama nendrinė rupūžė, auga pajūrinė zunda, pelkinė šindra, pajūrinė širdažolė, tamsialapis skiautalūpis; visi įrašyti į Lietuvos raudonąją knygą.